S-284/2008

Þetta mál, sem var dómtekið í dag, er höfðað með ákæru lögreglustjórans á höfuðborgarsvæðinu, útgefinni 4. mars sl., á hendur H-kk-þgf P-kk-þgf A-kk-þgf, kt. (...), Smyrlahrauni 34, Hafnarfirði, „fyrir umferðar- og fíkniefnalagabrot, með því að hafa föstudaginn 17. ágúst, ekið bifreiðinni JD-558 undir áhrifum ávana- og fíkniefna og óhæfur til að stjórna henni örugglega eftir Víghólastíg í Kópavogi að húsi nr. 14 þar sem lögregla stöðvaði aksturinn og jafnframt haft í vörslum sínum 1,11 g af amfetamíni sem ákærði framvísaði við lögreglu.

Telst þetta varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50,1987, sbr. 5. gr. laga nr. 66, 2006 og 2. gr., sbr. 5. gr., laga um ávana- og fíkniefni nr. 65, 1974, sbr. lög nr. 13, 1985, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002.“

Í ákæru er þess krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006 og jafnframt að ofangreind fíkniefni, sem hald var lagt á, verði gerð upptæk, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

I.

Ákærði sótti ekki þing við þingfestingu málsins í dag og boðaði ekki forföll. Er dómur nú lagður á málið samkvæmt heimild í 1. mgr. 126. gr. laga nr. 19/1991 um meðferð opinberra mála, enda var þess getið í fyrirkalli, sem var birt ákærða sjálfum lögum samkvæmt, að svo mætti fara með málið. Telst ákærði hafa gerst sekur um brot gegn umferðarlögum föstudaginn 17. ágúst 2007 með þeim hætti sem tíundað er í ákærunni, en magn amfetamíns í blóðsýni sem ákærða var tekið reyndist vera 165 ng/ml. Jafnframt telst hann hafa þennan sama dag brotið gegn lögum um ávana- og fíkniefni með því að hafa haft í vörslum sínum þau fíkniefni sem í ákæru greinir.

Háttsemi ákærða er réttilega heimfærð til refsiákvæða í ákæru.

II.

Ákærði hefur nú unnið sér til refsingar samkvæmt 1. mgr. 5. gr. laga um ávana- og fíkniefni nr. 65/1974 og 1. mgr. 100. gr. umferðarlaga nr. 50/1987.

Ákærði er fæddur í september 1982. Í desember 1998 var ákærði sakfelldur fyrir minni háttar líkamsárás en ákvörðun refsingar var frestað skilorðsbundið í tvö ár. Í júlí 2001 gekkst ákærði undir greiðslu sektar hjá sýslumanninum í Hafnarfirði fyrir brot gegn lögum um ávana- og fíkniefni. Í september sama ár var hann sakfelldur fyrir þjófnað, skjalafals og fjársvik. Í febrúar á þessu ári gekkst hann undir greiðslu sektar hjá lögreglustjóranum á höfuðborgarsvæðinu fyrir brot gegn lögum um ávana- og fíkniefni. Ekkert þessara brota hefur áhrif á ákvörðun refsingar fyrir það brot sem hann er nú sakfelldur fyrir. Refsing ákærða vegna fíkniefnabrotsins þykir hæfilega ákveðin 30.000 króna sekt til ríkissjóðs. Refsing ákærða fyrir brot gegn umferðarlögum þykir hæfilega ákveðin 70.000 króna sekt til ríkissjóðs. Greiði ákærði ekki þessar sektir innan fjögurra vikna frá birtingu þessa dóms komi fangelsi í átta daga í stað sektanna.

Með akstri sínum að kvöldi föstudagsins 17. ágúst 2007 braut ákærði gegn 1. mgr. sbr. 2. mgr. 45. gr. a. umferðarlaga. Með vísan til 1. mgr. 102. gr. umferðarlaga verður hann því sviptur ökurétti. Þegar litið er til þess magns amfetamíns sem mældist í blóði ákærða þykir hæfilegt að svipta hann ökurétti í þrjá mánuði talið frá birtingu þessa dóms.

Með vísan til 6. mgr. 5. gr. laga um ávana- og fíkniefni er fallist á upptökukröfu ákæruvalds samkvæmt ákæru.

Með vísan til 164. gr. laga nr. 19/1991 ber að dæma ákærða til að greiða allan sakarkostnað sem nemur 133.485 vegna rannsóknar á amfetamíni í blóði.

I-kvk-nf L-kvk-nf, settur héraðsdómari, kveður upp þennan dóm.

D ó m s o r ð :

Ákærði, H-kk-nf P-kk-nf A-kk-nf, greiði 100.000 krónur í sekt til ríkissjóðs innan fjögurra vikna frá dómsbirtingu en sæti ella átta daga fangelsi.

Ákærði skal sviptur ökurétti í þrjá mánuði talið frá dómsbirtingu.

Ákærði sæti upptöku á haldlögðu 1,11 g af amfetamíni.

Ákærði greiði 133.485 krónur í sakarkostnað.

I-kvk-nf L-kvk-nf

Rétt endurrit staðfestir.

Héraðsdómur Reykjaness 28.03.2008.